32002R1889
L 286/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1889/2002 НА КОМИСИЯТА
от 23 октомври 2002 година
за прилагане на Регламент (ЕО) № 448/98 на Съвета за изменение и допълнение на Регламент (ЕО) № 2223/96 по отношение на разпределянето на непряко измерваните услуги по финансово посредничество (FISIM) в рамките на Европейската система от национални и регионални сметки (ESA)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 448/98 на Съвета от 16 февруари 1998 г. за изменение и допълнение на Регламент (ЕО) № 2223/96 относно разпределянето на непряко измерваните услуги по финансово посредничество (FISIM) в рамките на Европейската система от национални и регионални сметки (ESA) (1), и по-специално член 5, параграф 3 от него,
като има предвид, че:
(1)
Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (2) последно изменен с Регламент (ЕО) № 359/2002 на Европейския парламент и на Съвета (3) (по-долу наричана ЕSA 95) съдържа референтната рамка за общи стандарти, дефиниции, класификации и счетоводни правила за съставянето на сметките на държавите-членки за статистическите нужди на Общността с цел постигане на сравними резултати между държавите-членки.
(2)
Регламент (ЕО) № 448/98 в своето приложение I измени приложение А към Регламент (ЕО) № 2223/96 с цел да въведе в методологията на ЕSA 95 принципа за разпределение на непряко измерваните услуги по финансово посредничество (FISIM) и да установи експериментални методи за разпределение на FISIM, които трябваше да бъдат изпробвани от държавите-членки от 1995 г. до 2001 г., като пробният период бе достатъчно дълъг, за да се прецени дали разпределението дава по-добри резултати от сега действащото нулево разпределение за правилното измерване на съответната икономическа дейност.
(3)
В съответствие с член 5, параграф 1 от Регламент (ЕО) № 448/98 на 21 юни 2002 г. Комисията представи пред Европейския парламент и пред Съвета окончателен доклад, съдържащ качествен и количествен анализ на ефекта от експерименталните методи за разпределяне и изчисляване на FISIM. Този окончателен доклад съдържаше заключението, че резултатите от пробния период са положителни, като се има предвид широко застъпеният извод, че разпределението на FISIM ще доведе до основни подобрения в методологията на ESA 95 и до по-точното сравнение на нивата на брутния вътрешен продукт (БВП) в рамките на Европейския съюз.
(4)
Тъй като констатациите в окончателния доклад за оценка на надеждността на резултатите, получени по време на пробния период, са положителни, методът, който ще се използва за разпределението на FISIM, трябва да бъде приет преди 31 декември 2002 г. в съответствие с член 5, параграф 3 от Регламент (ЕО) № 448/98.
(5)
В своя окончателен доклад, представен пред Европейския парламент и пред Съвета, Комисията счете, че още две години могат да се окажат полезни, за да позволят на държавите-членки да направят допълнителни подобрения по отношение на източниците и методите, използвани за разпределение на FISIM.
(6)
Бяха проведени консултации с Комитета по парична и финансова статистика и статистика на платежния баланс, установен с Решение 91/115/ЕИО на Съвета (4), изменен с Решение 96/174/ЕО (5).
(7)
Мерките, предвидени в настоящия регламент, са в съответствие със становището на Статистическия програмен комитет.
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки правят следните изчисления и разпределения в съответствие с подробната методология, описана в приложение III към Регламент (ЕО) № 448/98 на Съвета:
а)
изчислението и разпределението на FISIM между секторите с използване на референтния процент, дефиниран като „метод 1“ в точка 1, буква б) от приложение III към Регламент (ЕО) № 448/98 на Съвета;
б)
изчислението и разпределението на внесените и изнесени FISIM (включително FISIM между пребиваващи и непребиваващи финансови посредници) с използване на референтния процент, дефиниран като „външен“ референтен процент в точка 1, буква б) от приложение III към Регламент (ЕО) № 448/98 на Съвета;
в)
разпределението на FISIM между отраслите, потребители на база наличните заеми и депозити за всеки отрасъл, или ако тази информация не е надеждна, на база произведената продукция на всеки отрасъл;
г)
изчислението на FISIM по постоянни цени на база формулата, предвидена в точка 3 от приложение III към Регламент (ЕО) № 448/98 на Съвета;
2. Държавите-членки представят пред Комисията резултатите от изчисленията, направени в съответствие с този член като част от таблиците, посочени в член 3 от Регламент (ЕО) № 2223/96 (Програма за представяне на данни от националните сметки), включително изчисления със задна дата след 1995 г.
Член 2
Настоящият регламент влиза в сила на двaдесетия ден след публикуването му в Официален вестник на Европейските общности.
Той се прилага от 1 януари 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 октомври 2002 година.